JTS เซ็นซื้อเครื่องขุดบิตคอยน์ “Bitmain” 1,200 เครื่อง คาดติดตั้งต้นปี 65
JTS ลงนามในสัญญาสั่งซื้อเครื่องขุด Antminer S19J Pro ล็อตแรกจำนวน 1,200 เครื่อง กับทาง Bitmain หนุน Hash Rate เพิ่มขึ้นอีก 120 Petahashes ต่อวินาที
JTS ลงนามสัญญาซื้อเครื่องขุด Antminer S19J Pro ล็อตแรกจำนวน 1,200 เครื่อง กับทาง Bitmain หนุน Hash Rate เพิ่มขึ้นอีก 120 Petahashes ต่อวินาที
31 ส.ค. 2564

นายดุสิต ศรีสง่าโอฬาร กรรมการผู้จัดการ บริษัท จัสมิน เทเลคอม ซิสเต็มส์ จำกัด (มหาชน) หรือ JTS เปิดเผยว่า เมื่อวันที่ 26 สิงหาคม ที่ผ่านมาบริษัทได้ลงนามในสัญญาสั่งซื้อเครื่องขุด Antminer S19J Pro ล็อตแรกเป็นจำนวน 1,200 เครื่อง กับทางบริษัท Bitmain Technology Ltd. (Bitmain) ซึ่งเป็นการเริ่มต้นความสัมพันธ์ทางการค้ากับ Bitmain อย่างเป็นทางการ
โดย Bitmain เป็นบริษัทผู้ผลิตเครื่องขุดและออกแบบชิปวงจรรวมเฉพาะแอปพลิเคชัน (ASIC) ที่ใช้สำหรับการขุดบิตคอยน์ที่ใหญ่ที่สุดในโลก และครองส่วนแบ่งทางการตลาดของเครื่องขุดมากที่สุด
สำหรับการจัดซื้อในครั้งนี้จะทำให้ความสามารถในการขุดหรือ Hash Rate ของบริษัทเพิ่มขึ้นอีก 120 Petahashes ต่อวินาที(PH/s) ซึ่งเครื่องขุดบิตคอยน์นี้จะเริ่มทยอยจัดส่งและติดตั้งในช่วงต้นปีหน้า ตามแผนการขยายและเสริมความสามารถในการขุดตามที่ได้มีการประกาศไปก่อนหน้านี้
อย่างไรก็ตาม ด้วยคำสั่งซื้อใหม่นี้ ทำให้บริษัทฯ สามารถบรรลุเป้าหมายการเสริมเครื่องขุดบิตคอยน์ไปถึง 28% จากเป้าที่จะมีการเพิ่มกำลังขุดเป็น 5,000 เครื่องภายในปี 2565 ซึ่งเมื่อติดตั้งและเปิดใช้งานอย่างสมบูรณ์ จะทำให้ JTS เป็นศูนย์กลางของอุตสาหกรรมเหมืองขุดบิตคอยน์ที่ใหญ่ และมีความสามารถในการขุดมากที่สุดในประเทศไทย
สำหรับแผนการทำธุรกิจและการลงทุน JTS ตั้งเป้าขยายกำลังการขุดเป็น 50,000 เครื่อง ก่อน Bitcoin Next Halving ซึ่งคาดว่าจะเกิดขึ้นในช่วงปี 2567 และด้วยกำลังการขุดนี้จะทำให้ JTS เป็นหนึ่งในเหมืองขุดบิตคอยน์ที่ใหญ่ที่สุด ไม่ใช่แค่ในประเทศไทย แต่เป็นศูนย์กลางของ Bitcoin Mining Farm ที่ใหญ่ที่สุดใน Southeast Asia